রিকি পুচ
রিকার্ত পুচ মার্তি (কাতালান উচ্চারণ: [riˈkaɾt ˈputʃ], কাতালান: Riqui Puig; জন্ম: ১৩ আগস্ট ১৯৯৯; রিকি পুচ নামে সুপরিচিত) হলেন একজন স্পেনীয় পেশাদার ফুটবল খেলোয়াড়। তিনি বর্তমানে যুক্তরাষ্ট্রের পেশাদার ফুটবল লীগের শীর্ষ স্তর মেজর লিগ সকার ক্লাব এলএ গ্যালাক্সির হয়ে একজন মধ্যমাঠের খেলোয়াড় হিসেবে খেলেন। তিনি মূলত একজন সেন্ট্রাল মিডফিল্ডার হিসেবে খেললেও মাঝেমধ্যে অ্যাটাকিং মিডফিল্ডার হিসেবেও খেলে থাকেন। পুচ ২০০৮–০৯ মৌসুমে স্পেনীয় ফুটবল ক্লাব হাবাক তেরাসার যুব পর্যায়ের হয়ে খেলার মাধ্যমে ফুটবল জগতে প্রবেশ করেন এবং পরবর্তীকালে বার্সেলোনার যুব দলের হয়ে খেলার মাধ্যমে তিনি ফুটবল খেলায় বিকশিত হয়েছেন। ২০১৭–১৮ মৌসুমে স্পেনীয় ক্লাব বার্সেলোনা বি-এর হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেন, যেখানে তিনি ৩ মৌসুম অতিবাহিত করেন। বার্সেলোনা বি-এর হয়ে তিনি ৫৬ ম্যাচে ২টি গোল করেন। ২০১৮–১৯ মৌসুমে তিনি বার্সেলোনার মূল দলে অন্তর্ভুক্ত হন।পরবর্তীতে, ২০২২–২৩ মৌসুমে তিনি এলএ গ্যালাক্সির হয়ে খেলার জন্য যুক্তরাষ্ট্রে পাড়ি দেন। ২০২০ সালে পুচ স্পেন অনূর্ধ্ব-২১ দলের হয়ে স্পেনের বয়সভিত্তিক পর্যায়ে অভিষেক করেছিলেন। দলগতভাবে, পুচ এপর্যন্ত ২টি শিরোপা জয়লাভ করেছেন, যার উভয়েই তিনি বার্সেলোনার হয়ে জয়লাভ করেছেন।